นายกรัฐมนตรี ชี้แจง ให้ ศบค.และสาธารณสุข ร่วมบูรณาการแผนกระจายวัคซีนโควิด-19 ให้รวดเร็ว
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า รัฐบาล โดย ศบค.และกระทรวงสาธารณสุข จะบูรณาการแผนการกระจายวัคซีนโควิด-19 เพื่อให้เกิดความรวดเร็วมากขึ้นและได้สั่งการให้กระทรวงการคลังและธนาคารกรุงไทย ร่วมกันจัดทำแพลตฟอร์มในการให้ประชาชนเข้าร่วมการฉีดวัคซีน เพื่อให้กระจายทั่วถึงทุกจังหวัด จากเดิมที่กระจายวัคซีนตามการพิจารณาด้วยหลักการสาธารณสุขเพียงอย่างเดียวอาจทำให้ไม่ทั่วถึงและในเดือนพฤษภาคม-มิถุนายน จะมีวัคซีนเข้ามาอีกเป็นล้านโดส จึงต้องมีการเตรียมการรองรับ ซึ่งการดำเนินการจะมีการแจ้งความประสงค์ในการรับวัคซีน แต่ในระหว่างนี้จะมีการฉีดวัคซีนอย่างต่อเนื่องตามจำนวนที่มีอยู่และได้กระจายไปแล้ว ทั้งนี้เชื่อว่าการดำเนินการจะเดินหน้าไปได้ด้วยดี เพื่อให้สอดคล้องกับแผนการเปิดรับนักท่องเที่ยวในเดือนพฤษภาคมเป็นต้นไป โดยต้องมีการเตรียมการให้ดีและยึดหลักความปลอดภัย เพราะต้องแข่งขันกับต่างประเทศส่วนข้อเรียกร้องของจังหวัดภูเก็ต ในการเปิดรับนักท่องเที่ยวแบบไม่ต้องกักตัวนั้น นายกรัฐมนตรี ระบุว่า พร้อมรับข้อเสนอของจังหวัดภูเก็ต แต่จะต้องเป็นผู้ที่ได้รับวัคซีนครบถ้วนแล้วและต้องรอการประเมินผลของการฉีดวัคซีนด้วย จึงจะพิจารณาข้อเสนออีกครั้ง โดยต้องกำหนดโซนพื้นที่เพื่อให้เกิดความปลอดภัยนายกรัฐมนตรี ยังเน้นย้ำในส่วนของตลาดต่างๆ ว่าเจ้าของตลาดต้องมีความรับผิดชอบ ปฏิบัติตามมาตรการสาธารณสุขอย่างเคร่งครัด ทั้งผู้ขายและผู้ซื้อ